'Obrazovanje roditelji vide kao nadu, kao ostvarenje hrvatskog sna. Nažalost, taj hrvatski san se sve više ostvaruje u Švedskoj, Njemačkoj ili Kanadi'

"Od kolijevke pa do groba najljepše je đačko doba". Tako su nama đacima nekad govorili stariji, tako mi stariji danas govorimo svojim đacima, naravno da nam ne vjeruju kao što ni mi nismo vjerovali.

Ali povjerovat će kad se umjesto svoje učiteljice jednog dana suoče sa svojim šefom, kad se umjesto testa iz matematike suoče s računima za režije.

Sadržaj se nastavlja...

Ali pola milijuna đaka koji su danas krenuli u novu školsku godinu i ne trebaju brinuti o onome što tek dolazi, glavno da im škola dobro prolazi.

I predsjednica Grabar-Kitarović je dobra učenica, kako doznajemo iz njezinog Ureda uredno pohađa predavanja i s jako dobrim ocjenama polaže ispite na svom doktorskom studiju. A i danas je provela dan u školi, ali u Lici gdje je privremeno izmijestila svoj ured.

Na prvi dan škole s ministricom obrazovanja Blaženkom Divjak obišla je OŠ "Dr. Jure Turića" u Gospiću. Svim učiteljima, nastavnicima, učenicima, a posebno prvašićima, poželjele su uspješnu i sretnu novu školsku godinu i naglasile kako je krajnje vrijeme za provođenje cjelovite obrazovne reforme.

Pozvale su da se u taj veliki projekt uključe i učenici i njihovi roditelji, a komentirala je vijest da će obrazovnu reformu osobno voditi premijer Andrej Plenković.

U SDP-u ne misle da je dobro da premijer Plenković vodi Povjerenstvo za provođenje obrazovne reforme, čak štoviše ne vjeruju da će se ikakva reforma dogoditi jer se po tom pitanju već dvije godine ništa ne događa.

Nakon političara, red je da čujemo što o svemu kaže struka, što kažu roditelji osnovaca i što kažu roditelji prvašića.

Sve tri osobe našli smo u osobi Borisa Jokića, kojemu je danas također bio veliki dan jer je i on danas u školu ispratio jednog prvašića, roditelj je i jedne petašice, a uz to što je roditelj bio je i voditelj ekspertne skupine koja je pripremila ovu famoznu kurikularnu reformu.

Kako je prošao prvi dan u školi, na Tportalu ste pisali da je vaš prvašić cijelo ljeto bio užasnut od polaska u školu?

"Nama kao roditeljima se čini da su djeca uplašena, no više smo ustrašeni mi. Djeca su znatiželjna, optimistična i bez obzira kakve im mi gluposti nudili, kazne, nagrade, što im političari govorili taj optimizam i znatiželju je teško ubiti. Super je prošao današnji dan. Bilo je lijepo vidjeti svu tu djecu, nastavnike, stručne suradnike, ravnatelje..."

Zašto plašimo djecu školom?

"Ne plašimo ih toliko. Dobro je da je u Hrvatskoj obrazovanje vrijednost. Obrazovanje roditelji vide kao nadu, kao ostvarenje hrvatskog sna. Nažalost, taj hrvatski san se sve više ostvaruje u Švedskoj, Njemačkoj ili Kanadi. Kada će doći dan kada će političari shvatiti da sve te gluposti, prepucavanja ne čine ništa dobro, taj dan će biti dan kada će biti moguće promjene u ovoj zemlji".

Vi i vaš stručni tim ste napisali 4000 stranica koje su stvari trebale učiniti drugačijima, imate li Vi neke informacije iznutra što se događa, je li netko čita to što ste vi napisali?

"Negdje 1457 dana je prošlo otkad sam osobno rekao da bi se ta reforma trebala zvati Cjelovita kurikularna reforma, a 457 dana je prošlo otkad je zadnja točka napisana na tim dokumentima. No, od tada se ništa ne događa, upravo radi političkih prepucavanja, radi toga što je politika odlučila stvar uzeti u svoje ruke od struke. Odlučila je zatrovati taj proces. Ako se pokaže da postoji dovoljno mudrosti, strpljenja i vremena da se takav proces istrpi, duboko vjerujem da je ta reforma moguća. I dat ću potporu svakome tko želi provesti reformu do kraja".

Je li dobro da premijer vodi Povjernstvo za provedbu reforme?

"Premijer će voditi Posebno stručno povjerenstvo koje ne pod sobom samo reformu, već i znanost, tehnologiju, visoko obrazovanje... Međutim, po meni ni na tom mjestu nije primjeren kao takav. Postoji ministrica obrazovanja, ljudi od povjerenja. Možda je to dobro rješenje, ukoliko će se procesi pokrenuti".

Poznajete li ministricu Divjak sa Sveučilišta, hoće li ona dozvoliti da se na tome skuplja prašina ili jest osoba koja može stvari pomaknuti s mjesta?

"Poznajem je kao vrijednog radnika i kao iskrenu osobu i po tim karakteristikama zaslužuje biti ministrica. Hoće li uspjeti u svom naumu ne ovisi samo o njoj. Politička arena je prljava arena. Ako postoji prljavija riječ u ovoj zemlji od politike, ja ne znam koja bi to bila. Ako će uspjeti plivati u tome, onda će imati neke uspjehe".

Svi smo oduševljeni s uvođenjem informatike kao obaveznog predmeta, ali u postotku koliki je to dio reforme?

"Uvođenje obvezne informatike osobno podržavam. Ono što smo mi uradili je kurikulum od prvog razreda osnovne škole do kraja srednje škole. Duboko vjerujem da će se u tome uspjeti. No, to nije Cjelovita kurikularna reforma. Cjelovita kurikularna reforma je reforma svih dijelova odgoja i obrazovanja, nije reforma samo onoga što se uči, nego kako se uči i poučava te kako se vrednuje, ocjenjuje i izvještava. Za to je potrebno veliko strpljenje. To vam nije igračka za dnevno političke svrhe, fraza koja će jeftino biti potrošena od političara, bili oni premijeri, predsjednici ili ministri. To je sofisticiran mehanizam koji zahtijeva strpljenje".

"Trenutna satnica koju hrvatski učenici nije toliko opterećujuća u osnovnoj školi, u srednjoj škola ona doseže nevjerojatne razmjere. Većina ljudi ne radi efektivno osam sati. Očekivati od djece da sjede u klupi osam sati je nerealno očekivanje. To je čak i razvojno štetno. Kada bi Hrvatska krenula k tome da ima cjelodnevnu nastavu koja bi bila takva da uključuje i odmor i različite druge aktivnosti, onda bi to imalo smisla. Je li gradivo koje se uči preobimno? Jest. Ne samo da je preobimno, ono je da tako kažem idiotsko. To je ideja da se sve znanosti koje postoje utrpaju u školu, ne uvažavajući dob djetetea, uvjete u kojima nastavnici rade..."